Pondok Yurika-Pekanbaru
Friday, December 25, 2009 6:34:55 AM
Palangkahan kali iko yo rancak bana. Tabang dari Jakarta ka Pekanbaru, dapek pulo garuda nan sabana baru. Baru catnyo, baru interiornyo dan mungkin baru masinnyo pulo. Di sandaran bangku, saketek diateh meja nan talipek, tapancang mode tv lcd ketek nan bisa iduik dek jari, layar sentuh kato urang. Banyak informasi jo film pendek didalamnyo, yo bana sibuk para penumpang mancubonyo. Barangko biasonyo hanyo basuo di pesawat internasional.
Sakicok, alun pueh jari mancubo tv ko, pilot manyampaikan kito alah ka turun di Sutan Syarif Kasim II, palabuhan kapa tabang di Pakanbaru. Takana wakatu SD, guru mangecekkan kalau palabuhan ko banamo simpang III (kalau ndak salah), antah pabilo baganti pulo. Sampai di pintu kalua, manunggu panitia manjapuik. Setelah oto mambao kalua, batanyolah ka karean nan manjadi supir, kamano rencana makan. Baliau ka ma ajak ka seafood keceknyo. Dek pangana alah ka gulai paku, dimintaklahnyo ma antakan ka lapau Malayu. Indak bara kali gas, sampailah oto di kadai nan banamo Pondok Yurika, sahampia dari musajik gadang.
Ndak lamo badan manunggu, datang palayan mahampa jamba. Partamo tahidang gereng ikan salai, sapiriang balado mudo, sapiriang balado merah. Sasudah tu disusun sagalo gulai, mulai dari gulai putiah sampai ka gulai pucuak parancih nan manimbun ikan salai gadang. Ndak lamo datang mairiang palai, sairiang jo asam padeh patin. Tapi ndak lamo, datang apo nan ndak disangko-sangko, muncul gulai langkitang jo asam durian, langkok jo pandampiang beberapa samba lado. Datang panutuik sayua abuih, bacakak raso kambeh jo rimbang.
Kasimpulannyo, yo bana barubek kangen jo Pakanbaru ko.
Salam
andiko sutan mancayo
min_Latn eng_Latn min_Latn min_Latn min_Latn min_Latn zsm_Latn min_Latn